kardosdrur/scandi-wiki huggingface dataset:
Modern Times Group

Modern Times Group AB (forkortet MTG) er en international underholdnings- og broadcastingkoncern, hvis primære forretningsområde er tv. Selskabet har hjemsted i Sverige, beskæftiger 3.031 ansatte og omsætter årligt for 14 mia. svenske kroner (2011).

Koncernen blev dannet i 1997 på basis af investeringsselskabet Kinneviks medieaktiviteter, men har dog alligevel været en del af markedet siden 1987, hvor TV3 begyndte sine udsendelser.

MTG er gennem datterselskabet Viasat den største udbyder af både gratis- og betalings-tv i Skandinavien og de baltiske lande. MTG har haft aktiemajoritet i det største privatejede tv-netværk i Rusland fra 2001 til 2015. I oktober 2015 solgte MTG disse aktier og trak sig ud af det Russiske tv-marked i forbindelse med andre frasalg på det internationale marked. Overordnet set drives i dag gratis-kanaler i 10 lande og betalingskanaler i 22 lande med et samlet seergrundlag på ca. 80 millioner.

Samtlige kanaler sendes fra London, hvilket gør at de er underlagt de liberale britiske reklameregler, der i modsætning til de danske tillader reklameafbrydelser midt i programmerne, ligesom det giver mulighed for at sende flere reklamer end danskbaserede kanaler. Denne praksis har ført til kritik fra Radio- og tv-nævnet, der dog ikke kan gribe ind.

MTG er børsnoteret på Stockholmsbörsen.

Eksterne henvisninger 
 MTGs officielle hjemmeside

Referencer 

 
Virksomheder i Stockholm
Bell UH-1 Iroquois

Bell UH-1 Iroquois, normalt (officielt i United States Marine Corps) kendt som Huey, er en alsidig helikopter, berømt fra brugen i Vietnamkrigen.

UH-1 blev udviklet omkring 1950 og første betegnelse på helikopteren var HU-1 (helicopter utility), som førte til kaldenavnet Huey. Helikopteren blev taget i brug i 1959 og er blevet produceret i mere end 10.000 eksemplarer.

United States Army satte omkring 7000 UH-1 helikoptere ind i Vietnamkrigen, hvor 2202 piloter blev dræbt og 5086 helikoptere gik tabt. Helikopteren blev brugt til en række taktiske formål, som støtte, luftangreb, fragt, ambulance, bjærgning samt elektronisk krigsførelse. I 1967 blev helikopteren opgraderet til den forlængede version UH-1D. United States Army har senere erstattet UH-1 med UH-60 Black Hawk.

United States Marine Corps benytter fortsat UH-1-helikoptere. Den oprindelige version UH-1N havde to motorer i stedet for én. Hensigten med to motorer var at kunne operere tryggere over åbent vand. Den seneste version, UH-1Y, er en opdateret version af UH-1N. Marinekorpset har fået 100 nye opdaterede helikoptere, som fløj for første gang i 2001.

Militære transporthelikoptere
Kridthus

Et kridthus er en omkring 10 cm lang beholder af enten blik, messing eller sølv beregnet til at have i lommen. Et kridthus er cylindrisk i form, og har et låg og rum i hver ende. Det ene rum var til f.eks. mønter, mens det andet blev brugt til opbevaring af kridt. Kridtet blev brugt i forbindelse med regnskabsføring. Kridthuset blev især brugt i 1600- og 1700-tallet.

Kendes også i betyningen At være i kridthuset som at være vellidt af nogen så man kan forvente at blive behandlet med særlig velvilje af vedkommende. Muligvis også i betydningen kredithuset, hvor en debitor er velanskrevet, og   som havde mulighed for at på  på kridt i betydningen kredit.

Kilder og henvisninger

Beholdere
Camp Al-Adala

Camp Al-Adala er en irakisk militærbase i Kadhimiya, som er en forstad til Bagdad. Basen lagde grund til Saddam Husseins henrettelse den 30. december 2006.

Irak
Militære anlæg
Haditha

Haditha er en irakisk by i den vest-irakiske provins Al Anbar, ca 240 km nordvest for Baghdad langs floden Eufrat. De  indbyggere er hovedsagelig sunni-muslimske arabere. Nær byen ligger Buhayrat al Qadisiyyah, en kunstig sø, skabt ved Iraks største vandkraftværk, Haditha dæmningen.

Byen blev kendt i 2005 for at være skuepladsen for Haditha-massakren, begået af amerikanske marineinfanterister.

Haditha efter den amerikanske invasion 
Haditha dæmningen blev sikret af amerikanske tropper i april 2003 som et led i invasionen af Irak. Den skulle sikres mod angreb, der ville have oversvømmet byer længere nede ad Eufrat og ødelagt en vigtig del af den irakiske elekricitetsforsyning, der var nødvendig, hvis landet skulle genopbygges.

Da kamphandlingerne efter invasionen var overstået, blev Haditha tilholdssted for irakiske oprørere. Med sin beliggenhed mellem Al-Qa'im og Baghdad lå byen på en rute for udenlandske kombattanter. 

Den 16. juli 2003 blev Hadithas borgmester, Nayil Jurayfi, og hans yngste søn myrdet.

I 2004 overlod de amerikanske styrker det sikkerhedsmæssige ansvar for byen til det lokale irakiske politi. Oprørere indfangede et antal betjente og henrettede dem offentligt på et fodboldstadion.

I maj 2005 iværksatte amerikanske styrker Operation New Market i Haditha for at generobre kontrollen med byen. Men de voldelige uroligheder fortsatte. 1. august 2005 blev et hold på seks snigskytter fra det amerikanske marinekorps dræbt i et baghold, og 3. august blev 14 marineinfanterister og deres tolk dræbt af en vejsidebombe.

The Guardian hævdede i en artikel i august 2005, at oprørerne havde den fulde kontrol med byen, og at et taleban-lignende styre var blevet indført i byen ligesom i Al-Qa'im, at alt vestligt var bandlyst, og at oprørerne beslaglagde de offentligt ansattes lønninger. Disse tilstande er fortsat til 2006.

Referencer

Eksterne henvisninger 

Byer i Irak
Finnemarka

Finnemarka er et skovområde på omkring 430 kvadratkilometer som ligger i Viken fylke i Norge. Den er af mange opfattet som et af de smukkeste naturområder i hele landet. Finnermarka er afgrænset af Tyrifjorden i nord, Lierdalen i øst og Drammenselva i vest og syd. Finnemarka er delt mellem kommunene Modum, Lier, Drammen og Øvre Eiker. Den sydøstlige del af Finnemarka kaldes Drammensmarka.

Finnemarka har fået navn efter Skovfinnerne som slog sig ned i området rundt om søen Glitre i midten af 1600-tallet.

Det højeste punkt er Breiliflaka (702 moh.), i den nordlige del af Finnemarka.

Eksterne henvisninger 
 Finnemarka hos Kjentmannsmerket 

Vikens geografi
Schaan

Schaan er den største kommune i Liechtenstein. Den er placeret i den nordlige del af landet i Rhindalen. Kommunen afgrænses mod nord af hovedstadskommunen Vaduz. 

Schaan har fire eksklaver i Liechtenstein.

I 2005 var indbyggertallet 5.806, og arealet er på 26.8 km². Kommunen rummer blandt andet en del bjerge og skov.

Erhvervsliv 
Den største virksomhed i Schaan er slagboremaskinefabriken Hilti, der blev etableret i 1941 af brødrene Hilti.

Eksterne henvisninger 

 Schaans officielle hjemmeside

Kommuner i Liechtenstein
Jeff Lynne

Jeff Lynne (født 30. december 1947), er en engelsk sangskriver og pladeproducer. Han blev født i Birmingham i området "Shard End area of Birmingham", England. Han er bedst kendt som leder af bandet Electric Light Orchestra samt primus motor bag det hedengangne fritidsprojekt Traveling Wilburys.

Karriere 

I 1960'erne spillede Jeff Lynne som guitarist i The Nightriders, bandet skiftede senere navn til "Idle Race", et navn, som var givet af Evelyn Lynne, Jeff's oldemor, med sarkasme om at det med at spille popmusik ikke var et sikkert erhverv.

I 1970 dannede Jeff Lynne sammen med Roy Wood og Bev Bevan Electric Light Orchestra (ELO) – navnet skulle hentyde til det "elektriske" bag instrumenterne og Light Orchestra hentyde til "let orkester", altså dermed ikke en lyd som et fuldt stryger-orkester – men tæt på.

Selvom han i 80'erne havde hjulpet bl.a. Dave Edmunds (1983) og Agnetha Fältskog (1985), blev han nok mest kendt som producer efter George Harrison's album "Cloud Nine" som Jeff Lynne producerede i 1987, efter at ELO havde udsendt deres sidste egentlige album "Balance Of Power" i 1986. "Cloud Nine" indeholdt bl.a. nummeret "Got My Mind Set On You", som var skrevet af Rudy Clark. Det blev et stort hit.
Også vennerne Roy Orbison og Tom Petty fik produceret albums af Jeff Lynne efter succesen med Traveling Wilburys i 1988 .

I 1988/89 producerede Jeff fire numre til den danske gruppe Miss B. Haven – og her blev han så betaget af Mette Mathiesens brug af slagtøjet, at hun medvirkede på hans solo-album fra 1990, "Armchair Theatre". I øvrigt et solo-album som fik ros fra anmelderne, men aldrig nåede de kommercielle højder som ELO nød i 1970'erne og starten af firserne.

I 1990'erne og op til i dag, har Jeff Lynne fortsat sin omfattende producer-virksomhed, bl.a. for Tom Petty igen, Ringo Starr, Paul McCartney, Del Shannon, Brian Wilson, Julianna Raye, Kiki Dee, Hank Marvin mfl.

Jeff Lynne producerede i 1995 de to Beatles-numre "Real Love" og "Free As A Bird" efter John Lennons råbånd, til Beatles dobbelt-dobbeltalbum "Anthology" 1 & 2.
Den særlige Jeff Lynne-lyd – som i brund og grund ER inspireret af The Beatles – er tydelig på begge numre.

Eksterne henvisninger 
 Omfattende Jeff Lynne diskografi (engelsksproget)
 

Musikere fra England
Personer fra Birmingham
Modum

Modum er en kommune i Viken fylke i Norge. 
Den grænser i nord til Krødsherad og Ringerike, i øst til Hole og Lier, i syd til Øvre Eiker og i vest til Sigdal.

Areal og befolkning 

Kommunen har tre byer, Åmot, Geithus og kommunesenteret Vikersund. Vikersund ligger ved sydenden af Tyrifjorden, Norges 5. største sø, hvor den løber ud i Drammenselven. Åmot er indgangsporten til Kunstnerdalen. Her ligger det tidligere blaafarveværk, med bl.a. kobolt-museum, kunstudstilliger og børnenes bondegård. I Modum findes også Vikersundbakken, som er Nordeuropas eneste skiflyvningsbakke.

Kilder og  henvisninger 

Kommuner i Viken
Kommuner i Buskerud
Al-Qa'im

Al-Qa’im er en irakisk by, der ligger ca 400 km nordvest for Baghdad, nær grænsen til Syrien. Byen ligger ved floden Eufrat, i Al-Qa’im distrikt i Al Anbar provinsen, og har  indbyggere.

Uran anlægget 

Det påstås at der fra 1984 til 1990 blev raffineret uran i det såkaldte ”Kemiske Gødnings Kompleks” i Al-Qa’im. Det blev bygget i 1976, og begyndte i 1982 at forarbejde fosfor fra den nærliggende Akashat mine. Samme år blev det besluttet at bygge en facilitet til uran forarbejdning samme sted. Det belgiske firma Mebshem blev hyret til at bygge komplekset, der stod færdigt i 1984.
Komplekset blev totalt ødelagt af de amerikanske bombardementer under golfkrigen i 1991.

Al-Qa’im under Irak krigen 

Under Irak krigen har Al-Qa’im været central for både de irakiske oprørere og de amerikanske styrker. Det amerikanske militær ansker Al-Qa’im for at være et brohoved for udenlandske militante islamister, der vil slutte sig til de irakiske oprørere, og byen har derfor fået stor strategisk betydning.

I november 2003 gennemførte det amerikanske 3d Armored Cavalry Regiment Operation Rifles Blitz. Operationen delte byen op i tre sektorer, og alle huse blev gennemsøgt. Store mængder af våben og mange mistænkte oprørere blev sikret, men operationen gav også anledning til vrede, blandt Al-Qa’ims indbyggere, fordi den forhindrede fejringen af ramadanen.

I marts 2004 overgik ansvaret for området fra 3d Armored Cavalry Regiment til 7. Marine Division fra det amerikanske marinekorps, der skulle kontrollere området til september 2004. Kort efter overdragelsen begyndte en bølge af uroligheder i Irak.
I april 2004 eskalerede urolighederne i Al-Qa’im. 17. april blev det til en større træfning i den nærliggende by Husaybah, hvor hele divisionen var involveret i kampe mod irakiske oprørere og udenlandske militante islamister. Fem marine infanterister og anslået 80 oprørere blev dræbt.

7. april 2005 tog de irakiske oprørere kontrollen over Al-Qa’im, og tvang det lokale politi og irakiske soldater til at rømme byen. Marinesoldater forsøgte flere gange at generobre byen, men uden held.

Al-Qa’im er stadig i 2006 kontrolleret af oprørerne, der har indført et Taleban lignende styre i byen, som det i Haditha og har banlyst vestligt musik, tøj og frisurer. 
I september 2005 stod der uden for byen et skilt med teksten: ”Velkommen til den Islamiske Republik Qa’im”.

Efter krigen i Irak 

Al-Qa’im var under kontrol af den islamiske stat i Irak og Levanten fra august 2014 til november 2017. I november 2014 oplyste ubekræftede rapporter at IS-kalif Abu Bakr al-Baghdadi opholdt sig i byen, og et amerikansk luftangreb sårede ham alvorligt.

Den 7. december 2016 efterlod et irakisk luftangreb på byen 100 døde civile og IS-krigere. Yderligere mere end 100 blev sårede.

I november 2017 var Al-Qa’im en af de sidste byer, der stadig var under kontrol af IS. I den vestlige irak-kampagne (2017-nu) trængte den irakiske regering frem syd for byen og havde i slutningen af oktober nået bygrænsen. De gik hæren ind i Al-Qaim den 3. november 2017.

Referencer 

Byer i Irak
Fårup Betonindustri

Fårup Betonindustri A/S er en dansk producent af betonelementer. Selskabet har 75 ansatte og omsætter for 80 mio. kr. 

Fårup Betonindustri A/S blev etableret i 1959 af tømrermester Carlo Knudsen, der i forvejen drev en tømrerforretning i stationsbyen Fårup, der ligger mellem Randers og Hobro. Virksomheden startede med at producere bloksten, rør og fliser, men allerede i 1965 påbegyndtes produktionen af leca-helvægselementer. Det blev starten til den nuværende produktion af betonelementer til byggeindustrien – bolig, landbrug, miljø og industri.

Eksterne henvisninger 
 Fårup Betonindustris hjemmeside 

Byggematerialeproducenter i Danmark
Etableret i 1959
Husaybah

Husaybah () er en irakisk by, der ligger i provinsen Al Anbar langs floden Eufrat ved grænsen til Syrien. 

Tidligere har den haft op imod 300.000 indbyggere, men det anslås, at der nu bor ca 15.000, primært sunnimuslimer. Byen ligger i Al Anbar-provinsen, og har været skueplads for heftige kampe mellem de amerikanske styrker og irakiske oprørere. 

Byen er hjemsted for den amerikanske militærbase Camp Gannon. Med Operation Jerntæppe (Operation Steel Curtain) blev byen sikret af en kombination af irakiske hærenheder og amerikanske marinesoldater.

I december 2005 blev der for første gang siden Saddam Husseins regime afholdt frie valg i byen. Valgdeltagelsen lå på over 70 procent.

Eksterne henvisninger 

Byer i Irak
Spidsrod

Spidsrod er en militær pryglestraf. Delinkventen går med bar overkrop og bundet på hænderne trukket af to soldater mellem to rækker menige soldater, der prygler ham med hasselkæppe. Bag hver række soldater står officerer, der prygler de soldater, der ikke prygler delinkventen.

Spidsrod var nævnt i den militære straffelov indtil 1846. Straffen blev idømt for forskellige diciplinære forseelser som udeblivelse fra tjeneste eller desertering.

En strafudmåling på tre gange spidsrod mellem 300 mand var hyppig. Det vil sige, at delinkventen fik 900 slag. Normalt ansås ni gange spidsrod (2.700 slag) for en dødsstraf.

D. 16. december 1709 blev to soldater ved Marineregimentet idømt 36 gange spidsrod imellem 3.000 soldater (108.000 slag), hvilket reelt var en dødsstraf. Fra 1727 til 1734 var en af de mulige domme på Christiansø "at løbe 8 gange spidsrod gennem 300 mand".

Under Frederik IV's landmilits fra 1701 skulle karle og unge husmænd deltage i militsen, fra de var 18 år, til de var 45. Hver søndag skulle de møde til eksercits ved kirken efter gudstjenesten. Første gang de udeblev fra eksercitsen, blev de idømt tre års ekstra tjeneste. Anden gang skulle de løbe tre gange spidsrod. Tredje gang blev de henrettet eller fængslet på livstid.

Stening er som spidsrod en straf, hvor mange straffer en enkelt person, og alles bidrag er den endelige straf. Der er således ikke kun én bøddel, der udfører straffen.

Referencer 

Militærhistorie
Korporlig afstraffelse
Henrettelse
The Guardian

The Guardian er en britisk avis, der er grundlagt i 1821. Avisen ejes af Guardian Media Group og udkommer mandag til lørdag. The Observer er søsteravisen, der udkommer om søndagen. 
Indtil 1959 hed den The Manchester Guardian på grund af sin provinsielle herkomst. Avisen redigeres i dag i London fra hovedkvarteret Kings Place, 90 York Way, London N1 9GU.
I januar 2015 udkom den gennemsnitligt i 185.429 eksemplarer dagligt . Politisk regnes avisen for at tilhøre centrum-venstre.

Historie 
The Guardian blev redigeret af Alan Rusbridger fra 1995 til 2015 i en tid, hvor avisen var først til at publicere en række verdensomspændende nyheder. Blandt andet historien fra 2011 om telefonaflytning udført af avisen  News of the world, der på det tidspunkt var den avis i verden, der havde det største oplag. Afsløringen førte ultimativt til avisens lukning samme år . 

The Guardian var også den første avis til i juni 2013 at bringe lækkede afsløringer om National Security Agency (NSA) massive, hemmelige, verdensomspændende masseovervågning via lækkede oplysninger fra NSA  systemadministratoren Edward Snowden, der arbejdede for NSA .

I 2015 overtog Katharine Viner posten som redektør for avisen. Den 15 januar 2018 overgik både The Guardian og The Observer fra Berliner til tabloid format for at spare penge .

Referencer

Ekstern henvisning 

 Guardian Unlimited – website for The Guardian og søsteravisen The Observer

Aviser fra Storbritannien
Etableret i 1821
Første Internationale

Den Internationale Arbejdersammenslutning (uofficielt: Internationale og senere Første Internationale) blev oprettet på en kongres i London i 1864 og gik i opløsning i 1876. Internationalen var en sammenslutning af venstrefløjsfolk, socialister, kommunister og anarkister.

Internationalen var præget af konflikter mellem marxister og anarkister. Oprindeligt lå Internationalens kontor i London, men blev flyttet til New York i 1872.

I 1871 rapporterede Internationale, at den havde otte millioner medlemmer, mens politiet mente, tallet lå på fem millioner.

Referencer

Se også 

 Socialisme
 Anarkisme
 Socialistisk Internationale
 Anden Internationale
 Fjerde Internationale
 Kominform
 Komintern

Socialistiske partier
Internationale organisationer
Etableret i 1864
Ophørt i 1876
Cemal Gürsel

Cemal Gürsel (født 13. oktober 1895, død 14. september 1966) var en  tyrkisk officer, politisk leder og den 4. tyrkiske præsident (1960-1966).

Opvækst og ungdom 
Han blev født i Erzurum som søn af en osmannisk officer og barnebarn af en pasha (general). Efter sin skoletid i Ordu og militærskole i Erzincan, tog han sin eksamen på Kuleli miliærskole i Istanbul.

Under 1. verdenskrig deltog han i Slaget ved Gallipoli som artelleriløjtnant i 1915. I 1917 deltog har i kampene ved den syrisk- palæstinensiske grænse, hvor han blev taget som britisk krigsfange, mens han havde malaria.

Præsident  
Cemal Gürsel blev øverstbefalende for Tyrkiets hær. Han udtrykte imidlertid kritik premierminister Adnan Menderes' regering, hvorfor han i maj 1960 blev afskediget fra posten. Tre uger senere gennemførte Gürsel imidlertid et statskup, hvorefter han indsatte sig selv som midlertidig stats- og regeringschef.

Efter parlamentsvalget i 1961 og efter samme år at have indført en ny forfatning, blev han indsat som Tyrkiets fjerde præsident. Han regerede i næstan 6 år inden han blev afsat den 28. marts 1966, kort forinden sin død.

Referencer

Eksterne henvisninger 

Tyrkiets premierministre
Tyrkiets præsidenter
Rasmus Grønberg Hansen

Rasmus Grønberg Hansen (født 12. april 1986) er en dansk tidligere fodboldspiller, der sidst spillede for AB.

Han er søn af brugsuddeler Svend Aage Hansen, som i en årrække i 1990'erne var fodboldbestyrelsesmedlem i IF Midtdjurs samt formand for fodboldsamarbejdet DJURS KMV.

Klubarriere 
Rasmus Grønberg Hansen spillede som helt ung for Randers FC, hvorfra han i 2002 kom til FC Midtjylland. Han spillede i begyndelsen for klubbens reservehold Ikast FS i 2. division og fik i foråret 2005 SAS Liga-debut og derpå enkelte kampe som indskifter, enten i midterforsvaret eller på den centrale midtbane. Det viste sig dog at være svært for alvor at bide sig fast som førsteholdsspiller i FC Midtjylland, og i sommeren 2007 skiftede Rasmus Hansen til SønderjyskE. Her fik han tre år og mange kampe, inden han skiftede til Randers FC i vinteren 2011; herfra blev han i vinteren 2013 udlejet til sin tidligere klub, SønderjyskE.

I august 2013 blev Hansen udlejet til 1. divisionsklubben Vejle Boldklub for resten af sæsonen 2013/14. Den 6. juni 2014 meddelte Vejle Boldklub på sin hjemmeside, at man ikke ønskede at forlænge aftalen med Rasmus Hansen, der derved returnerede til Randers FC.

Den 21. august 2014 blev det offentliggjort, at Hansen ville forlade Randers, da han gik med til en gensidig ophævelse af sin kontrakt.

Den 1. september 2014 skiftede Rasmus Hansen til Hobro IK på en fri transfer. Her spillede han frem til slutningen af december 2014, hvor parterne var blevet enige om at ophæve kontrakten med virkning fra årsskiftet, da Hansens kone, som er uddannet psykolog fra Aarhus Universitet, havde fået job i København.

I starten af 2015 skrev han under på en toårig kontrakt med 1. divisionsklubben Akademisk Boldklub. Han var forinden da til prøvetræning i en amerikansk klub og havde ydermere et kontrakttilbud fra en amerikansk, men han valgte i stedet at forblive i Danmark. I august 2017 meddelte Hansen, at han indstillede sin professionelle karriere.

Landsholdskarriere 
Rasmus Hansen spillede i alt ni kampe på forskellige ungdomslandshold. Han fik debut på U/21-landsholdet 20. august 2008 i en kamp mod Island.

Referencer

Eksterne henvisninger 
 

Fodboldspillere fra Danmark
Fodboldspillere fra Randers Freja
Fodboldspillere fra FC Midtjylland
Fodboldspillere fra SønderjyskE
Fodboldspillere fra Randers FC
Fodboldspillere fra Vejle Boldklub
Fodboldspillere fra Hobro IK
Fodboldspillere fra Akademisk Boldklub
Personer fra Randers
Dennis Sørensen

Dennis Sørensen (født 24. maj 1981) er en tidligere dansk fodboldspiller. Han har også oprådt på U/21-landsholdet og A-landsholdet (debut mod Liechtenstein i 2006).

I februar 2004 kom Dennis Sørensen til FC Midtjylland fra FC Nordsjælland. Han blev anbefalet af holdets nye træner Erik Rasmussen, som var hentet i 2. divisions-klubben Næstved.

I sine tidligere fodboldår har Dennis Sørensen optrådt for AC Ballerup og Farum Boldklub (fra og med 2003 har Farum BK heddet FC Nordsjælland) samt Energie Cottbus.

Dennis Sørensen er 193 cm høj og vejer 84 kg.

Eksterne henvisninger 
 Dennis Sørensen  på fcvvikings.dk
 Dennis Sørensen  på dr.dk
 

Fodboldspillere fra Danmark
Fodboldspillere fra FC Midtjylland
Fodboldspillere fra Energie Cottbus
Fodboldspillere fra FC Vestsjælland
Oluwafemi Ajilore

Oluwafemi Ebenezer Ajilore (født 18. januar 1985) er en nigeriansk fodboldspiller, der er amatørspiller for Middelfart Fodbold. Han skiftede i 2004 til FC Groningen da han grundet nogle regler ikke havde indrejse-tilladelse i Danmark. Han skiftede til FC Midtjylland i 2004 fra klubbens nigerianske samarbejdsklub FC Ebedei. I efteråret 2004 debuterede han for FCM, men en skade satte en stopper for hans præstationer.

Karriere 
Han startede sin karriere hos hjemlandets FC Ebedei.

FC Midtjylland 
Fra FC Ebedei blev han hentet til klubbens danske samarbejdsklub FC Midtjylland, for hvem han debuterede i efteråret 2004.

FC Groningen 
I 2008 skiftede han til hollandske FC Groningen.

Brøndby IF 
Den 4. august 2011 skiftede han til Brøndby IF på en etårig lejeaftale.

Referencer 

Fodboldspillere fra Nigeria
Fodboldspillere fra FC Midtjylland
Fodboldspillere fra FC Groningen
Fodboldspillere fra Brøndby IF
Fodboldspillere fra F.C. Ebedei
Fodboldspillere fra Middelfart Boldklub
Nicolai Jørgensen (fodboldspiller, født 1980)

Nicolai Jørgensen (født 15. januar 1980) er en dansk fodboldspiller, der startede sin karriere i Fredericia KFUM, og senere har spillet i Vejle Boldklub og FC Midtjylland. Hans kontrakt med FC Midtjylland udløb ved årsskiftet 2006-2007.

I 2009 spillede Nicolai Jørgensen for islandske Keflavík, inden han i 2010 indstillede fodboldkarrieren.

Referencer 

Fodboldspillere fra Danmark
Fodboldspillere fra FC Midtjylland
Fodboldspillere fra Vejle Boldklub